Attivita' Politika f'Ħal Tarxien Attivita' Politika f'Ħal Tarxien Posted by Partit Laburista on Sunday, February 13, 2022 Il-Prim Ministru Robert Abela qal li meta jasal iż-żmien tal-għażla, l-għażla se tkun fuq t-track record. Meta kien qed jitkellem waqt attività politika f'Ħal Tarxien, il-Mexxej Laburista qal li meta jasal il-mument, il-Partit Laburista se jkun qed joffri l-aħjar għażla. "L-għażla tan-nies se tkun fuq it-track record tagħna. Fuq il-ġejjieni ta' dan il-pajjiż. Fuq min irriforma dan il-pajjiż. Kull ġimgħa li tgħaddi qed inkunu pass eqreb lejn il-ġid ta' pajjiżna. Meta jasal il-mument tal-għażla rridu mmorru sodi. Nistgħu nħarsu 'l quddiem b'ottimiżmu għax Malta pajjiż sod, ambizzjuż, nirbħu l-fiduċja tan-nies mhux għax ħaddieħor ħażin iżda għax aħna tajbin," insista l-Prim Ministru. Il-Prim Ministru nsista li r-rapporti li jgħidu li hu kellu negozju fil-propjetà ma' persuna akkużata bi ħtif, kienu 'attakki riċiklati'. Huwa qal li ħalla l-karriera ta' avukat warajh biex iservi lill-pajjiż bħala Prim Ministru. Stqarr li hu kien mar minn jeddu għand il-ġurnalisti bl-informazzjoni. Hekk sostna l-Prim Ministru u Mexxej tal-Partit Laburista waqt attivita' politika f'Ħal Tarxien fejn spjega kif filwaqt li ħaddieħor mehdi bil-partiġġjaniżmu u attakki bla bażi u moħħhom biss biex iħarsu lura għax m'għandhom l-ebda idea għall-ġejjieni ta' dan il-pajjiż, dan il-Gvern huwa ffukat biex jibqa' jagħti direzzjoni 'l quddiem. Abela nsista li l-prinċipju ewlieni wara dan kollu hu li "ma nkunu qatt merfugħin min-nies għax l-ideali tagħna minfejn tlaqna, mill-moviment tal-ħaddiema, għadhom u jibqgħu integrali fit-twemmin tagħna." Il-Prim Ministru spjega kif dan il-Gvern indirizza r-realtajiet ta' persuni għall-ewwel darba. "Waħda mir-realtajiet siekta hi dik tal-infertilità. Koppji jgħidulek kemm kien importanti li l-Gvern jagħmel tibdiliet fil-liġi. In-norma fil-passat mhux daqstant 'il bogħod kienet li ridt titlaq barra mill-pajjiż. Illum bdilna dik ir-realtà u tajna l-opportunitajiet f'pajjiżna. Infakkar kemm kien hemm biex din il-bidla jagħmel minn kollox jirreżistiha. Aħna wettaqna r-riformi u ma bżajniex mill-bidla," spjega Abela. Robert Abela saħaq ukoll kif inħasset il-ħtieġa li miżura li ħabbarna fil-budget inwettquha llum qabel għada. L-ispiża fil-mediċini tal-IVF hi aktar iebsa għal dawk li jgħaddu minnha iżjed minn darba. Semma kif jirrikonoxxu l-għajnuna li ngħatat mill-Gvern li hi ħafna aktar minn ta' pajjiżi oħra iżda l-piż finanzjarju xorta huwa wieħed sostanzjali. "Għalhekk li għal dawn il-koppji, l-arloġġ itektek l-agħar ħaġa għalihom għax kull ġurnata tgħodd. Għalhekk b'mod immedjat ħadna d-deċiżjoni li sakemm dan il-proċess tal-procurement, nagħtu rifużjoni tal-ispiża tal-mediċina tal-IVF f'forma ta' għotja lil dawk il-koppji kollha li mill-ewwel ta' Jannar ta' din is-sena kienu għaddejjin mill-proċess tal-IVF sa meta mistennija jaslu l-mediċini f'nofs Ġunju ta' din is-sena. Din il-miżura għalhekk tidħol fis-seħħ minnufih u tmur lura għall-ewwel ta' Jannar. La darba tajna l-kelma li l-mediċini tal-IVF se jkunu bla ħlas, hekk se jsir. Dal-piż finanzjarju se nerfgħuh aħna wkoll," ħababr Abela. Abela qal li l-Oppożizzjoni trid teħodna lura. "Jien ngħidilhom li m'għandhomx ċans għaliex għalina l-futur u t-tmexxija ta' dan il-pajjiż huma l-aktar ħaġa importanti. La sfukajtuna waqt pandemija u wisq anqas fiż-żmien sabiħ li ġej għal pajjiżna. Aħna qegħdin hawn biex nieħdu ħsieb il-futur għax għandna pjan għall-ġejjieni ta' dan il-pajjiż. Aħna nwettqu dak li nwiegħdu filwaqt li ma nkunux suppervi," saħaq Abela. Dwar ir-riforma tal-kannabis, il-Prim Ministru qal li jekk Bernard Grech imexxi dan il-pajjiż, se jibdilha. "Irid jipprova jintogħgob ma' kulħadd u dik hija l-agħar ħaġa li tista' tagħmel fil-politika," qal l-PM. Dwar l-iskema taċ-ċittadinanza b’investiment, Abela akkuża lill-PN li għandu sieq naħa u sieq oħra. "Dik mhux konsistenza. Pubblikament lanqas nista’ ngħodd il-verżjonijiet li bidel. Daqqa qal li se jżommha tant li beda jitkellem favur din l-iskema iktar minn kemm faħħarniha aħna imbagħad ftit tal-jiem wara qal li din l-iskema tagħmel ħsara lil pajjiżna," attakka Abela. "L-għatx tagħna jibqa’ għal bidla. Aħna ngħixu għal bidla. Aħna magħqudin, irridu nirbħu l-fiduċja tan-nies mhux għax ħaddieħor mehdi fil-passat iżda għax aħna noffru viżjoni u futur isbaħ lill-Maltin u l-Għawdxin kollha," temm jgħid Abela. "Il-PM fl-aħħar aċċetta l-proposta tagħna li jirrifondi koppji tal-IVF" – PN Il-Partit Nazzjonalista laqa’ l-proposta tal-PL li tingħata rifużjoni tal-ispiża tal-mediċina tal-IVF. Fi stqarrija, il-PN qal li "Robert Abela llum fl-aħħar aċċetta l-proposta tal-PN li jibda jirrifondi koppji li jonfqu eluf fuq medikazzjoni tal-IVF". Filwaqt li fl-istqarrija, il-PN akkuża lill-PL li huwa partit tal-passat, il-PN qal li wara xhur ta’ pressjoni mill-Kap tal-Oppożizzjoni Bernard Grech, Abela fl-aħħar ġie mġiegħel jagħmel ġustizzja mal-koppji li jagħmlu l-IVF". KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook